Niciodată PSD Sibiu nu a obținut mai puțin de 20 de mii de voturi în județ, indiferent de tipul alegerilor care s-au desfășurat. În turul I al alegerilor prezidențiale, candidatul PSD, Viorica Dăncilă, a fost votată de 19.560 de mii de sibieni, ceea ce reprezintă 9,71% din totalul votanților. La alegerile europarlamentare de anul acesta, era consemnat precedentul record negativ al partidului: 22.570 de voturi, 11,02%.

De această dată, ținând cont de acest procent de 9,71% PSD Sibiu devine a treia cea mai slabă organizație social-democrată din țară. Mai rău stau doar PSD Covasna (6,91%) și PSD Harghita (4,10%). În funcție de numărul efectiv de voturi strânse pentru candidatul PSD, mai rău decât sibienii nu mai stau decât județele Covasna (4.564 voturi), Harghita (4.590 voturi), Sălaj (16.607 voturi) și Satu Mare (17.975 voturi). Sălaj și Satu Mare sunt însă județe mult mai mici decât Sibiul.

Ședință pentru evaluarea filialelor

Liderii județeni PSD și conducerea centrală se întâlnesc astăzi, de la această oră, la sediul central al partidului, într-o ședință a Comitetului Executiv pentru analiza rezultatelor din primul tur al alegerilor prezidențiale. Analiza nu se va lăsa însă, cel mai probabil, cu destituiri din funcție, și asta pentru că turul doi al alegerile prezidențiale este peste doar două săptămâi și s-ar destabiliza de tot anumite organizații.

Înainte de alegeri, fiecare președinte de filială și-a asumat un anumit procent în vederea alegerilor prezidențiale. Surse din PSD Sibiu spun că liderul organizației, Bogdan Trif, și-a asumat 20%, ca apoi să scadă la 15%. Ambele ținte au fost însă încălcate. Trif anunța în cadrul unui interviu acordat Turnul Sfatului întrebat fiind dacă va demisiona din funcție în situație în care nu va ajunge la targetul stabilit că asumarea va fi acoperită atât de primari, cât și de parlamentari. ”Nu este vorba despre funcții în partid, ci despre o echipă care are în componență și trei parlamentari care au responsabilități pe zonele pe care le administrează, o echipă care va munci în această campanie electorală”, a declarat Trif. Președintele PSD Sibiunu a răspuns până acum la apelurile noastre.

Mai multă comunicare, după europarlamentare

Președintele interimar al PSD Sibiu, Bogdan Trif, preciza în urma alegerilor europarlamentare că rezultatul slab de atunci ”este un motiv solid pentru ca PSD să muncească mai mult, să comunice mai mult şi să fie mai aproape de oameni”. Social-democratul susținea că PSD ”va continua să facă bine României”. ”Partidul Social Democrat are obligaţia să-şi ducă la bun sfârşit proiectele pentru România, să continue creşterea salariilor, pensiilor, alocaţiilor copiilor, să construiască spitale şi şcoli. PSD Sibiu îşi ia angajamentul să comunice mai des şi mai clar sibienilor despre ceea ce face Partidul Social Democrat pentru ei şi pentru familiile lor. Este timpul să câştigăm încrederea sibienilor, să luptăm pentru ca sibienilor să le fie bine. PSD se află, indiscutabil, într-un moment de răscruce, un moment greu, dar peste care suntem obligaţi să trecem cu bine’, spunea liderul PSD Sibiu, după alegerile pentru Parlamentul European.